**Jean Pierre Droz**, nado en La Chaux-de-Fonds, no cantón suízo de Neuchâtel, o 17 de abril de 1746, e finado en París o 2 de marzo de 1823, foi un medallista, deseñador de moeda e inventor de orixe suíza e nacionalizado francés.

É o pai do escultor Jules Antoine Droz (1804-1872).

Traxectoria
-----------

Proba en ouro dun escudo de prata francés de 60 soldos de 1786, a nome de Lois XVI, obra de **Jean Pierre Droz**. 
Jean Pierre Droz era fillo de Daniel Droz, un fabricante de apeiros agrícolas, e de Suzanne Esther Brandt. Do seu pai aprendeu desde moi novo as primeiras nocións do traballo con metais, que complementou cos estudos de deseño e de gravado. Aos 18 anos, en 1764, marchou a París, onde cultivou os seus dotes como gravador.

Un dos seus primeiros traballos coñecidos é unha medalla de 1780 para conmemorar a alianza de Lois XVI co bispado de Basilea.

En 1786, o Ministerio de Finanzas francés encomendoulle gravar para Lois XVI un novo modelo de escudo de 60 soldos no marco da reforma monetaria emprendida polo ministro Charles Alexandre de Calonne (1734-1802). Porén, esta moeda non chegou a entrar en circulación e dela cuñáronse só uns poucos exemplares de proba.

En Inglaterra foi empregado durante dous anos do destacado industrial e home de negocios Matthew Boulton (1728-1809), quen requiriu dos seus servizos para mellorar a calidade das moedas privadas emitidas pola compañía *Boulton and Watts* na ceca de Soho, en Birmingham. Alí encargouse ademais da cuñaxe de moeda de cobre para a circulación en Inglaterra e nas súas colonias. En 1789, Droz ideou un colar para a cuñaxe dos cantos das moedas e asegurar a súa forma circular que, malia non ser axeitado para un gran número de moedas, se mantivo en uso nos anos posteriores na *Soho Mint*. En Inglaterra foi escollido membro da *Royal Birmingham Society of Artists* e adquiriu unha grande notoriedade como gravador.

Entre outros traballos, en Birmingham encargouse así mesmo, en 1791, da cuñaxe dos monneron, gravados por Augustin Dupré (1748-1833), que se utilizaban en Francia durante a República. A el débeselle tamén unha innovación que permitía multiplicar o número de cuñaxes realizadas con cada cuño, que foi aplicada tamén na impresión dos billetes coñecidos como *assignats*.

En 1799 regresou a París co cargo de conservador de moedas e medallas do Directorio.  En 1802 foi ascendido a Administrador Xeral de Moedas e Medallas de Francia, na *Monnaie de Paris*, e dous anos máis tarde Napoleón nomeouno conservador do Museo da Casa de Moeda de París, cargo que exerceu ata 1814.

20 francos (1813) da serie Napoleón, segundo o deseño de **Jean Pierre Droz**
En 1810 gañou nun concurso que lle permitiu encargarse dos deseños dunha nova serie de moeda circulante francesa, a partir do cal elaborou unhas pezas de proba da moeda de cinco francos de prata a nome de Napoleón I. Esta moeda, caracterizada polo busto do emperador nos seus anversos, é recoñecida como a súa obra máis significativa e dá comezo a unha serie monetaria con valores en ouro de ata 100 francos, baixo a denominación de Napoleón.

Recoñecementos
--------------

* 1802: Medalla de ouro da *London Exhibition*.

Marcas de artista de Jean Pierre Droz
-------------------------------------

Nas moedas e medallas da súa responsabilidade, Droz gravou a modo de sinatura algunha das seguintes abreviaturas:

* DROZ
* DR.F.
* D.F.
* J.P.D.
* J.D.
* DROZ F.
* J.P.DROZ F.

Notas
-----

1. 1 2  "Droz, Jean-Pierre". En Forrer, L. (1904). Páxinas 618-628
2. 1 2 3 4 5 6  "Jean-Pierre Droz". En Jeanneret, F.; Bonhôte, J. (1863). Páxinas 265-269
3. ↑  Molard, C. P. (1823).
4. ↑  "Droz, Jules Antoine". En Forrer, L. (1904). Páxina 628
5. ↑  "Droz, Jean-Pierre". En Forrer, L. (1904). Páxina 618.
6. 1 2 3 4  "Droz, Jean-Pierre". En Forrer, L. (1904). Páxina 619.
7. ↑  Dick, M. et al. (2013). *Matthew Boulton: Enterprising Industrialist of the Enlightenment*. Páxina 134. ISBN 978-1-4094-2218-1
8. ↑  Tungate, S. "Droz's Collar. An Innovation in Minting Arquivado 07 de setembro de 2019 en Wayback Machine.". *Soho Mint*.
9. ↑  Flynn, B. (2014). *A Place for Art: The story of the Royal Birmingham Society of Artists*. Royal Birmingham Society of Artists. Páxina 52. ISBN 978-0993029400
10. ↑  Torres, J. (2012). "Auge y caída de la acuñación a volante. Jean-Pierre Droz y Philippe Gengembre". En *Revue Numismatique*. Nº 168. Páxinas 319-362.
11. ↑  Albigès, L-M. (2005). "De lìnflation à la terreur monétaire: Assignats de janvier 1792". En *L'Histoire par l'image*.
12. ↑  "The quest for the unforgeable document". En Hunnisett, B. (2018). *Engraved on Steel. The History of Picture Production Using Steel Plates*. Routledge. ISBN 978-1-138-31138-1
13. 1 2  "Droz, Jean-Pierre". En Forrer, L. (1904). Páxina 621.
14. ↑  "Droz, Jean-Pierre". En Forrer, L. (1904). Páxina 621.

Véxase tamén
------------

|  |  |
| --- | --- |
|  | Wikimedia Commons ten máis contidos multimedia na categoría:  ***Jean Pierre Droz Modificar a ligazón no Wikidata*** |

### Outros artigos

* Napoleón (moeda)
* Franco francés
* *Monnaie de Paris*
* Augustin Dupré
* Ceca de Soho

### Bibliografía

* Forrer, L. (1904). *Biographical Dictionary of Medallists*. Vol. 1. Spink & Son. Londres.
* Jeanneret, F.; Bonhôte, J. (1863). *Biographie Neuchâteloise*. Tomo I. Locle. Impr. Courvoisie.
* Molard, C. P. (1823). *Notice sur les diverses inventions de feu Jean-Pierre Droz, graveur-mécanicien : relatives à l'art du monnoyage, ainsi qu'à plusieurs autres branches d'économie industrielle*. J. P. Jacob Impr. Versalles.

### Ligazóns externas

* "Droz, Jean Pierre Arquivado 31 de maio de 2020 en Wayback Machine.". En *Répertoire de Sculpture Française*.

|  |  |
| --- | --- |
| Control de autoridades | 
* Wd: Q122200
* WorldCat
* VIAF: 64275504
* BMT: 25682
* BNE: XX1523394
* BNF: 149540604
* CERL: cnp01279848
* DeutscheBio: 143302108
* FAST: 226520
* GND: 143302108
* ISNI: 0000 0001 1067 7996
* LCCN: n87912878
* NPG: mp07915
* OL: OL7580578A
* RKD: 24330
* SIKART: 4030919
* SUDOC: 079823831
* ULAN: 500026348

 |